Innhold

• Forord

• Bakgrunn for boken

Kroppens signalsystemer

• Kropp + sinn = sant

• Signalstoffer i kroppen

• Atomer & molekyler

• Synapse

• Blod-hjernebarrieren

• Nervesystemet

• Det autonome nervesystemet

• Nevrotransmittere

• Hjernen

• Det limbiske system

• Det endokrine system

• Immunsystemet

• Det enteriske system

Din sosiale hjerne

• Kognisjon & bevissthet

• Hukommelse

• Aktiveringsnivå

• Sansehjernens språk

• Den sosiale hjernen

• Polyvagal teori

• Tilknytning

• Ditt unike design – nevroplastisitet

• Feromoner

Følelser og emosjoner

• Følelser & vitenskap

• Følelseskaos

• Sanseapparatet

• Interosepsjon

• Humør & affekt

• Emosjoner

• Følelser

• Universelle ansiktsuttrykk

• Emosjonell intelligens

Et stødig fundament

• Søvnfaser

• Sov på det

• Lakenskrekk

• Vann- & saltbalanse

• Stabile byggesteiner

• La deg lade av naturkreftene

• Fysisk aktivitet

• Ta vare på flokken din

• Zoom ut

• Vær kreativ!

• Flyt

Vær tro mot deg selv

• Halvhjertet er helhjertet

• Femfaktormodellen

• Selvfølelsen

• Finn meningen i mørket

• Vær negativ!

• Aksept

• Det liminale rom – forvandlingsrommet

• Motivasjon

• Vis hvem du er

• Ett steg av gangen

Hva er endorfiner?

• Nevrotransmittere

• Morfeus – drømmeguden

• Kroppens velværesystem og indre veileder

• Vår eldgamle hjerne

• Kroppens varslingssystem

• Kroppens eget design

• Naturlig høy

• Ulike føl-bra-stoffer

• Kvartetten

• Dopamin

• Serotonin

• Oksytosin

• Endorfin

• Adrenalin

• Placeboeffekten

Naturlig høy

• Hverdagsendorfiner

• Halvfullt eller halvtomt?

• Din indre terapeut

• Verdien av ubehag

• Å feile

• Mestring & motivasjonsteknikker

• Komfortsonen

• Lykkens hemmelighet

• Føl deg bra når du trenger det

Endorfinjakten

• Trykk inn bremsen

• Musikk

• Kamerakuren

• Gullkantete minner

• Det biokjemiske eventyr

• Skriv det av deg

• Dans

• Den iskalde dråpe

• Kjærlighetens makt

• Biokjemisk klimaks

• Firbente lykkepiller

• Solmagi & lysterapi

• Mindfulness

• Fartseufori

• Smakslykke

• Sjokoladeterapi

• Takknemlighetens kunst

Føl-bra-misbruk

• Shopping

• Hekta på et håp om kjærlighet

• Kjærlighet & hat

• Sosiale medier & dataspill

• Besatt av mat

• Sladder & mobbing

• Offerrollen

• Walking dead

• Rehab

Klar på et blunk

• Tilstedeværelsesendorfiner

• Endorfinrush

• Scoringsskjema

TAKK

FORBEHOLD

KILDER

Én ting jeg har lært:
Det er når man orker det minst, at man trenger det mest.

Forord

Hodet kjennes som bomull. Bena som gelé. Motivasjonen er fullstendig fraværende. Men ikke undervurder kroppen din, den er et fantastisk maskineri. Og nøkkelen til å gjenfinne balanse, motivasjon og lykkefølelse ligger i hvordan du bruker dette maskineriet.

Da trenger du å vite hvordan du kan manipulere ditt eget hormonsystem til å komme ut av mørket, skjerpe konsentrasjonen, roe nervene og øke livsgleden. Enten du har behov for en rask reset på en dårlig dag, en boost før et jobbintervju eller en vitamininnsprøytning i mørketiden, kan snarveien befinne seg inne i deg selv: dine egne føl-bra-stoffer. Endorfiner kan gjøre underverker både på kort og lang sikt, og du kan dra ekstra nytte av dem om du lærer deg å gjenkjenne når du har behov for endorfiner – og hva som sørger for at akkurat din kropp setter i sving masseproduksjonen.

Gjennom årene mine som student, både på medisinstudiet og i «livets skole», har jeg blitt mer og mer oppmerksom på hvilket bredt utvalg av mestringsstrategier vi mennesker kan ty til når behovet melder seg. Målet kan være alt fra å mestre små, hverdagslige utilfredsheter til store livskriser og psykisk sykdom. Etter hvert har jeg lagt merke til en fellesnevner som ofte går igjen, og som lenker strategiene og følelsen de sammen kan utløse: endorfinene.

Bli med meg på min søken etter endorfiner. Lær hvordan endorfiner virker i kroppen og på hjernen, og få inspirasjon og tips til endorfinutløsende aktiviteter, gjøremål og opplevelser.

Lær deg å skape din egen lykke.

Aili Kristina Hannisdal

Bakgrunn for boken

I min legeprofesjon har jeg et ønske om å hjelpe. Og jeg er overbevist om at endorfiner i stor grad kan ha positiv påvirkning både på velvære og psykisk helse. Endorfiner har mange åpenbare fordeler: De er uten bivirkninger, helt gratis, og veldig effektive.

Endorfiner, eller føl-bra-stoffer, er signalmolekyler som produseres i hjernen og trigger følelsen av eufori og velvære, samtidig som de bidrar til å dempe frykt og uro. De er kjent som kroppens naturlige lykkemedisin og smertelindrende substans, og kalles ofte kroppens eget morfin. Det er nok gammelt nytt for mange at endorfiner frigjøres ved hardt fysisk arbeid eller intens trening – men vet du at produksjonen av de magiske signalstoffene også kan settes i gang når du opplever mestring og glede, mottar nye inntrykk, nyter natur, sol, musikk, sjokolade eller god mat, eller når du slår deg?

Den siste tiden har interessen økt for å behandle psykisk syke gjennom fysisk trening og andre endorfintriggende aktiviteter. Dette har jo vist seg å være veldig virkningsfullt. Forskning dokumenterer for eksempel at deprimerte pasienter har like god effekt av fysisk aktivitet som av medikamentell behandling. Og enda bedre: Denne effekten er langvarig! Nærmest helt uten kostnader – men selvsagt ikke uten egeninnsats – har vi alle mulighet til å ta saken i egne hender og skape en positiv endring. Vi kan påvirke oss selv til å føle oss bedre. Gevinstene er enorme.

Ved å tilegne deg mer kunnskap om hvordan hjernen, kroppen, signalsystemene og psykisk helse henger sammen, vil du kunne snu fra å være umotivert til klar, fra tungsinnet til lettsinnet, fra sliten til energisk, fra ukonsentrert til fokusert. Slik kan du endre dine egne forutsetninger og premisser – til selv i mye større grad å bestemme retning, mening og innhold i egen hverdag og eget liv. Ingen kan gå rundt og være lykkelige hele tiden, men noen ganger kan det være nyttig å ha et ess i ermet som gjør livets motgang litt lettere å håndtere.

Denne boken skal lære deg det du trenger for å gjenkjenne situasjoner i hverdagen hvor det kan være nyttig å sette i gang et endorfintriggende tiltak. Du skal få kunnskap om hvilke grep du kan iverksette når du har behov for å føle deg mer motivert, balansert og produktiv – og ved hjelp av disse nye, smarte vanene kan du klare å ta kontroll og nå dine drømmer.

*Endorfinsk merknad!

For enkelhets skyld refererer jeg ofte til «endorfineffekten», siden dette er en bok om endorfiner. Når du har lest boken, vil du vite at endorfiner bare er et av mange signalstoffer som er med på å bestemme hvordan du har det, og at det ofte kunne stått «nevrotransmitterere» eller «føl-bra»-stoffer der det står endorfin.